3. การประกอบธุรกิจของแต่ละสายผลิตภัณฑ์

1.  ลักษณะของผลิตภัณฑ์ แบ่งออกเป็นผลิตภัณฑ์หลัก 2 ชนิด และผลิตภัณฑ์พลอยได้อีก

2 ชนิด ดังนี้

ผลิตภัณฑ์หลัก ได้แก่

  - โลหะสังกะสีแท่งบริสุทธิ์ (Zinc Metal) ชนิด Special high grade - SHG
  ซึ่งมีเนื้อโลหะสังกะสีบริสุทธิ์ ร้อยละ 99.995 ขึ้นไป

  - โลหะสังกะสีผสม (Zinc Alloys) โดยมีส่วนผสมของโลหะชนิดอื่นได้แก่ อะลูมิเนียม
  แมกนีเซียม ฯลฯ

  ผลิตภัณฑ์พลอยได้ ได้แก่

- กรดกำมะถัน (Sulphuric acid) ชนิด Commercial grade ซึ่งมีความเข้มข้นร้อยละ 98.5

- หินปูน เพื่ออุตสาหกรรมก่อสร้าง (Limestones)

ประโยชน์หลักของโลหะสังกะสีแท่งบริสุทธิ์ และโลหะสังกะสีผสม

1. โลหะสังกะสีแท่งบริสุทธิ์ (Zinc Metal)

- ใช้ในอุตสาหกรรมชุบเหล็กประเภทต่างๆ เพื่อป้องกันสนิม

- อุตสาหกรรมผลิตทองเหลือง

- อุตสาหกรรมผลิตสังกะสีออกไซด์

- อุตสาหกรรมผลิตถ่านไฟฉาย

- อื่นๆ

 2. โลหะสังกะสีผสม (Zinc Alloys)

  - ใช้ในอุตสาหกรรมผลิตชิ้นส่วนรถมอเตอร์ไซด์ อาทิ เช่น คาบูเรเตอร์ของรถมอเตอร์ไซด์

  และอุปกรณ์ชิ้นส่วนต่างๆ ในรถยนต์

  - ผลิตเครื่องใช้ภายในบ้าน และสำนักงาน อาทิ เช่น กลอนจับบานประตู และหน้าต่าง

  ก้านพัดลมติดเพดาน และ อื่นๆ

  - อุตสาหกรรมผลิตของเล่น เช่น รถยนต์เด็กเล่น ฯลฯ

  - อื่นๆ

3. กรดกำมะถัน (Sulfuric Acid)

- ใช้ในขบวนการบำบัดน้ำเสีย

- ใช้ผลิตสารส้ม

- ใช้ในอุตสาหกรรมปุ๋ยเคมี

- อื่นๆ

4. หินปูน (Limestone)

- ใช้ในอุตสาหกรรมก่อสร้าง และอื่นๆ

ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

(1) บัตรส่งเสริมการลงทุน

บริษัทฯ
ได้รับสิทธิประโยชน์บางประการในฐานะผู้ได้รับการส่งเสริมการลงทุนตามพระราชบัญญัติส่งเสริมการลงทุน
พ.ศ. 2520
ซึ่งรวมถึงการยกเว้นอากรขาเข้าและภาษีการค้าสำหรับเครื่องจักรและอุปกรณ์ต่างๆบางอย่างที่นำเข้ามาเพื่อใช้เกี่ยวกับการผลิต
และการยกเว้นภาษีเงินได้นิติบุคคลสำหรับกำไรสุทธิประจำปีสำหรับการผลิตและจำหน่ายผลิตภัณฑ์แต่ละชนิดดังต่อไปนี้

1. กิจการผลิตโลหะสังกะสีแท่งบริสุทธิ์และโลหะสังกะสีผสม ประเภท 2.2
การถลุงแร่ตามบัตรส่งเสริมเลขที่ 1575/2539 ลงวันที่ 20 สิงหาคม 2539

ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลา
8 ปี (ถึง พ.ศ. 2547) นับแต่วันที่เริ่มมีรายได้จากการประกอบกิจการ นอกจากนี้ บริษัทฯ
ยังได้รับอนุญาตให้ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ
50 ของอัตราปกติมีกำหนด 5 ปี (ถึง พ.ศ. 2552)
นับจากวันที่พ้นกำหนดระยะเวลาที่ได้รับยกเว้นภาษีเงินได้นิติบุคคลดังกล่าว

2. กิจการสำรวจแร่ ประเภท 2.1 การสำรวจแร่ ตามบัตรส่งเสริมเลขที่ 1422/2537 ลงวันที่
11 กรกฎาคม 2537

ได้รับยกเว้นภาษีเงินได้นิติบุคคลสำหรับกำไรสุทธิที่ได้รับจากการประกอบกิจการที่ได้รับการส่งเสริม
มีกำหนดเวลา 8 ปี นับแต่วันที่มีรายได้จากการประกอบกิจการ นอกจากนี้ บริษัทฯ
ยังได้รับลดหย่อนภาษีเงินได้นิติบุคคลสำหรับกำไรสุทธิที่ได้รับการลงทุนในอัตราร้อยละ 50
ของอัตราปกติมีกำหนด 5 ปี
นับจากวันที่พ้นกำหนดระยะเวลาที่ได้รับยกเว้นภาษีเงินได้นิติบุคคลดังกล่าว

หมายเหตุ บริษัทฯ ยังไม่มีรายได้จากการสำรวจแร่ในพื้นที่ดังกล่าว ดังนั้นจึงไม่สามารถกำหนด

วันหมดอายุได้

3. กิจการผลิตสังกะสีแคลไซน์ และกรดกำมะถัน ประเภท 2.3 การทำเหมืองหรือ การแต่งแร่
และประเภท 6.1 การผลิตเคมีภัณฑ์ขั้นอุตสาหกรรมมูลฐานตามบัตรส่งเสริมเลขที่ 1185/2536
ลงวันที่ 14 ตุลาคม 2536

ได้รับยกเว้นภาษีเงินได้นิติบุคคลสำหรับกำไรสุทธิเป็นเวลา 8 ปี (ถึง พ.ศ. 2547)
นับตั้งแต่เดือนพฤษภาคม พ.ศ. 2539 นอกจากนี้บริษัทฯ
ยังได้รับอนุญาตให้ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ
50 ของอัตราปกติมีกำหนด 5 ปี (ถึง พ.ศ. 2552)
นับจากวันที่พ้นกำหนดระยะเวลาที่ได้รับยกเว้นภาษีเงินได้นิติบุคคลดังกล่าว

(2) เอกสารสิทธิ์สำคัญในการสำรวจและทำเหมือง

บริษัทฯ ได้รับเอกสิทธิ์ที่เกี่ยวกับการสำรวจและการทำเหมืองดังนี้

1. ประทานบัตรเลขที่ 20780/13286ได้รับอนุญาตให้ทำเหมืองแร่สังกะสี ตั้งอยู่ที่อำเภอแม่สอด
จังหวัดตาก เนื้อที่ 89 ไร่ 3 งาน 64 ตารางวา ประทานบัตรมีอายุ 25 ปี นับตั้งแต่วันที่ 18
ตุลาคม 2525 ถึงวันที่ 17 ตุลาคม 2550

2. ประทานบัตรเลขที่ 20781/13285ได้รับอนุญาตให้ทำเหมืองแร่สังกะสี ตั้งอยู่ที่อำเภอแม่สอด
จังหวัดตาก เนื้อที่ 71 ไร่ 2 งาน 44 ตารางวา ประทานบัตรมีอายุ 25 ปี นับตั้งแต่วันที่ 18
ตุลาคม 2525 ถึงวันที่ 17 ตุลาคม 2550

3. ประทานบัตรเลขที่ 20782/13287ได้รับอนุญาตให้ทำเหมืองแร่สังกะสี ตั้งอยู่ที่อำเภอแม่สอด
จังหวัดตาก เนื้อที่ 88 ไร่ 3 งาน 49 ตารางวา ประทานบัตรมีอายุ 25 ปี นับตั้งแต่วันที่ 18
ตุลาคม 2525 ถึงวันที่ 17 ตุลาคม 2550

4. ประทานบัตรเลขที่ 25697/14388ได้รับอนุญาตให้ทำเหมืองแร่สังกะสี ตั้งอยู่ที่อำเภอแม่สอด
จังหวัดตาก เนื้อที่ 5 ไร่ 2 งาน 43 ตารางวา ประทานบัตรมีอายุ 17 ปี นับตั้งแต่วันที่ 30
เมษายน 2534 ถึงวันที่ 29 เมษายน 2551

5. ประทานบัตรเลขที่ 30769/15525ได้รับอนุญาตให้ทำเหมืองแร่สังกะสี ตั้งอยู่ที่อำเภอแม่สอด

จังหวัดตาก เนื้อที่ 246 ไร่ 65 ตารางวา ประทานบัตรมีอายุ 15 ปี นับตั้งแต่วันที่ 11 กรกฎาคม
2545 ถึงวันที่ 10 กรกฎาคม 2560

6. ประทานบัตรเลขที่ 20803/13788ได้รับอนุญาตให้ทำเหมืองแร่หินปูนเพื่ออุตสาหกรรม

ตั้งอยู่ที่อำเภอเมือง จังหวัดตาก เนื้อที่ 61 ไร่ 1 งาน 22 ตารางวา ประทานบัตรมีอายุ 25 ปี
นับตั้งแต่วันที่

28 พฤษภาคม 2528 ถึงวันที่ 27 พฤษภาคม 2553

7.  อาชญาบัตรพิเศษเลขที่ 1/2545 เพื่อสำรวจแร่สังกะสี ตั้งอยู่ที่อำเภอแม่สอด จังหวัดตาก

เนื้อที่ 10,000 ไร่ อาชญาบัตรพิเศษมีอายุ 2 ปี นับตั้งแต่วันที่ 25 มีนาคม 2545 ถึงวันที่ 24
มีนาคม 2547

8.  อาชญาบัตรพิเศษเลขที่ 2/2545 เพื่อสำรวจแร่สังกะสี ตั้งอยู่ที่อำเภอแม่สอด จังหวัดตาก

เนื้อที่ 7,000 ไร่ อาชญาบัตรพิเศษมีอายุ 2 ปี นับตั้งแต่วันที่ 25 มีนาคม 2545 ถึงวันที่ 24
มีนาคม 2547

9.  อาชญาบัตรพิเศษเลขที่ 3/2545 เพื่อสำรวจแร่สังกะสี ตั้งอยู่ที่อำเภอแม่สอด จังหวัดตาก

เนื้อที่ 10,000 ไร่ อาชญาบัตรพิเศษมีอายุ 2 ปี นับตั้งแต่วันที่ 25 มีนาคม 2545 ถึงวันที่ 24
มีนาคม 2547

10. อาชญาบัตรผูกขาดสำรวจแร่เลขที่ 2/2545 เพื่อสำรวจแร่สังกะสี ตั้งอยู่ที่อำเภอแม่สอด
จังหวัดตาก เนื้อที่ 614 ไร่ อาชญาบัตรผูกขาดสำรวจแร่ มีอายุ 1 ปี นับตั้งแต่วันที่ 25 มีนาคม
2545 ถึง วันที่ 24 มีนาคม 2546

11. อาชญาบัตรผูกขาดสำรวจแร่เลขที่ 3/2545 เพื่อสำรวจแร่สังกะสี ตั้งอยู่ที่อำเภอแม่สอด
จังหวัดตาก เนื้อที่ 1,057 ไร่ อาชญาบัตรผูกขาดสำรวจแร่ มีอายุ 1 ปี นับตั้งแต่วันที่ 25 มีนาคม
2545 ถึง วันที่ 24 มีนาคม 2546

(3) ข้อจำกัดในการประกอบธุรกิจ

เป็นเรื่องของลักษณะการประกอบธุรกิจเหมืองแร่โดยทั่วไป
ซึ่งต้องอาศัยทรัพยากรธรรมชาติซึ่งมีอยู่อย่างจำกัด จึงจำเป็นต้องหาแหล่งแร่ใหม่ๆ
มาทดแทนเพื่อดำรงสถานะทางการผลิตให้ต่อเนื่อง

3.2 การตลาดและภาวะการแข่งขัน

เมื่อปี 2546 บริษัทฯ มีรายได้ทั้งหมดในงบการเงินรวม 4,932 ล้านบาท
แบ่งออกเป็นการจำหน่ายโลหะสังกะสีแท่งบริสุทธิ์ 70,149 เมตริกตัน มูลค่า 2,720 ล้านบาท
โลหะสังกะสีผสม 43,792 เมตริกตัน มูลค่า1,823 ล้านบาท กรดกำมะถันจำนวน 81,278 ตัน
มูลค่า 101 ล้านบาท และรายได้อื่นๆ เป็นจำนวน 288 ล้านบาท

สรุปความเคลื่อนไหวตลาดโลหะสังกะสีในประเทศ ปี 2546 

เศรษฐกิจโดยรวมภายในประเทศได้ปรับตัวดีขึ้นเมื่อเทียบกับปี 2545 และทำให้อุตสาหกรรม

ที่เกี่ยวข้องกับโลหะสังกะสีปรับตัวดีขึ้นเล็กน้อย
โดยพิจารณาจากปริมาณความต้องการโลหะสังกะสีแท่งบริสุทธิ์
และโลหะสังกะสีผสมภายในประเทศรวมกันประมาณ 112,723 เมตริกตัน
ปรับตัวเพิ่มขึ้นจากปีที่ผ่านมาประมาณร้อยละ 1.1 โดยในช่วงครึ่งแรกของปี 2546
ปริมาณการใช้โลหะสังกะสีในประเทศมีการขยายตัวได้ดี แต่เริ่มชะลอตัวลงในช่วงครึ่งหลังของปี
ปัจจัยต่างๆ ที่มีผลต่อตลาด เช่น :

-   สงครามระหว่างประเทศสหรัฐอเมริกากับประเทศอิรัก รวมถึงการก่อการร้ายที่เกิดขึ้น

-   การแพร่ระบาดของโรค SARS

-   ราคาเหล็กและค่าระวางเรือที่ปรับตัวสูงขึ้นทั่วโลกมีผลทำให้ต้นทุนของผู้ผลิตเพิ่มขึ้น

ทำให้ปริมาณความต้องการโลหะสังกะสีในบางอุตสาหกรรมลดลง เช่น อุตสาหกรรมชุบทั่วไป

การนำเข้าผลิตภัณฑ์สำเร็จรูปจากประเทศจีนที่มีราคาถูกกว่าผลิตในประเทศ

อย่างไรก็ตามจากสภาพเศรษฐกิจทั่วโลกที่ดีขึ้น รวมถึงประเทศไทยที่คาดว่า GDP ในปี 2546
ไม่ต่ำกว่าร้อยละ 6 ทำให้อุตสาหกรรมบางชนิดใช้โลหะสังกะสีเพิ่มขึ้นเมื่อเทียบกับปีที่ผ่านมา เช่น
อุตสาหกรรมชุบท่อ สังกะสีแผ่น สังกะสีออกไซค์ ชิ้นส่วนรถยนต์ เป็นต้น

สำหรับในปี 2546 บริษัทฯ มียอดขายโลหะสังกะสี ทั้งในประเทศและส่งออก รวมทั้งสิ้น จำนวน

113,941 เมตริกตัน คิดเป็นมูลค่า 4,543 ล้านบาท เพิ่มขึ้นร้อยละ 7.5 และ 8.8 ตามลำดับ
เมื่อเทียบกับปี 2545 โดยแบ่งเป็นการขายในประเทศร้อยละ 80 และ ส่งออกร้อยละ 20
ยอดขายในประเทศเพิ่มขึ้นเมื่อเปรียบเทียบกับปี 2545 ร้อยละ 5
โดยมียอดขายภายในประเทศรวมทั้งสิ้น 90,639 เมตริกตัน คิดเป็นมูลค่าประมาณ 3,675 ล้านบาท

สรุปภาวะการตลาดโลหะสังกะสีต่างประเทศ

เนื่องจากแนวโน้มของเศรษฐกิจโลกที่ปรับตัวดีขึ้น
โดยเฉพาะหลังสงครามระหว่างประเทศสหรัฐและประเทศอิรักยุติลง
รวมถึงการร่วมมือการแก้ปัญหาโรค SARS ความต้องการโลหะสังกะสีที่เพิ่มขึ้นโดยเฉพาะประเทศจีน
ตลอดจนการปิด และลดกำลังผลิตของโรงถลุงสังกะสีและเหมืองสังกะสีหลายรายในโลก
ทำให้ราคาโลหะสังกะสีปรับตัวสูงขึ้นถึง 1,000 เหรียญสหรัฐต่อเมตริกตันอีกครั้งในช่วงสิ้นปี 2546
และจะยังมีแนวโน้มที่ดีขึ้นต่อไป ในปี 2546
ปริมาณความต้องการโลหะสังกะสีในโลกเพิ่มขึ้นเป็นจำนวนประมาณ 9.55 ล้านเมตริกตันหรือร้อยละ
1.7 เมื่อเทียบกับปี 2545 และคาดการณ์ว่าอาจจะเพิ่มขึ้นต่อเนื่องได้ในปี 2547
เป็นจำนวนประมาณ 9.89 ล้านเมตริกตันหรือร้อยละ 3.5

ปริมาณการจำหน่ายไปต่างประเทศมีสัดส่วนการส่งออกร้อยละ 20 ของยอดจำหน่ายซึ่งเพิ่มขึ้นจากปี
2545 ร้อยละ 18.7 โดยการส่งออกที่เพิ่มขึ้น เป็นการส่งออกโลหะสังกะสีผสม (Zinc Alloys)
ซึ่งเพิ่มขึ้นร้อยละ 52 เมื่อเทียบกับปี 2545
เนื่องจากมีผลตอบแทนที่ดีกว่าการส่งออกโลหะสังกะสีแท่งบริสุทธิ์ ( Zinc Metal)
และปริมาณการส่งออกโลหะสังกะสีแท่งบริสุทธิ์ (Zinc Metal) ลดลงร้อยละ 21.1
สำหรับตลาดส่งออกโลหะสังกะสีแท่งบริสุทธิ์ (Zinc Metal) คือประเทศเวียดนาม
และกลุ่มประเทศอาเซียน ส่วนการส่งออกโลหะสังกะสีผสม (Zinc Alloys)
ยังคงเน้นประเทศสาธารณรัฐประชาชนจีน และเวียดนาม เป็นหลัก

(1) กลยุทธ์ทางการตลาด

- ด้านราคาขาย บริษัทฯ ได้กำหนดราคาขายโลหะสังกะสีให้สามารถแข่งขันกับคู่แข่งรายอื่นๆ ได้

- มีคลังเก็บสินค้าอยู่ที่อำเภอบางปะอิน นอกเหนือจากคลังสินค้าที่โรงถลุง จังหวัดตาก

ทั้งนี้เพื่อให้บริการจัดส่งสินค้าให้แก่ลูกค้าภายในประเทศได้อย่างมีประสิทธิภาพ และรวดเร็ว

- เน้นการขายผลิตภัณฑ์มูลค่าเพิ่มมากขึ้น

- เพิ่มความหลากหลายของผลิตภัณฑ์ เช่น โลหะสังกะสีผสมชนิดอื่นๆ
เพื่อสนองความต้องการของลูกค้าในแต่ละอุตสาหกรรม

- รักษาคุณภาพสินค้าให้ดีสม่ำเสมอ และให้ได้มาตรฐานตามความต้องการของลูกค้า

- ให้บริการด้านข้อมูลทั่วๆ ไป ในวารสารสัมพันธ์ของบริษัทฯ อาทิ เช่น ความรู้ด้านเทคนิค
และอื่นๆ

- ให้บริการทางด้านเทคนิคเกี่ยวกับการใช้โลหะสังกะสี โดยมีกลุ่มเป้าหมาย คือ ลูกค้าของบริษัทฯ
หน่วยงานภาครัฐฯ และเอกชน รวมถึงสถาบันการศึกษาต่างๆ

- จัดสัมมนาตลอดจนฝึกอบรมเพื่อเผยแพร่ให้ความรู้เกี่ยวกับการใช้โลหะสังกะสี

จากกลยุทธ์ทางการตลาดดังกล่าว ทำให้ลูกค้าในประเทศเกิดความเชื่อมั่น ความพึงพอใจกับ

คุณภาพสินค้า และการให้บริการที่มีประสิทธิภาพและรวดเร็ว ทำให้ลูกค้าหันมาสั่งซื้อสินค้าของบริษัทฯ

ซึ่งเป็นสินค้าที่ผลิตภายในประเทศมากขึ้นตามนโยบายของรัฐบาล
อันเป็นการช่วยลดภาวะการขาดดุลการค้าของประเทศอีกทางหนึ่ง
นอกจากนี้ยังเน้นการให้บริการในการแก้ปัญหาทางด้านเทคนิคในการใช้โลหะสังกะสีและให้ความรู้ด้านวิชาการกับอุตสาหกรรมที่ใช้โลหะสังกะสีและหน่วยงานต่างๆ
ไม่ว่าจะเป็นภาครัฐ หรือภาคเอกชน เพื่อให้สามารถนำไปพัฒนาขบวนการผลิต และคุณภาพสินค้า
ให้สามารถแข่งขันกับคู่แข่งในตลาดโลกได้
อีกทั้งให้เห็นถึงประโยชน์ของการใช้สังกะสีในผลิตภัณฑ์ต่างๆ
ซึ่งจะมีผลต่อการขยายตัวของการใช้โลหะสังกะสีภายในประเทศมากขึ้นในอนาคตด้วย

สำหรับตลาดต่างประเทศ เนื่องจากบริษัทฯ เป็นผู้ผลิตรายเดียวในกลุ่มประเทศอาเซียน
อีกทั้งประเทศไทยก็อยู่ใกล้ประเทศคู่ค้า ทำให้สะดวกต่อการส่งมอบสินค้า นอกจากนี้
สินค้าของบริษัทฯ ยังได้มาตรฐานสากลตามที่ได้จดทะเบียนไว้ในตลาด London Metal Exchange
จนเป็นที่ยอมรับของลูกค้าทั้งในประเทศและต่างประเทศ
ตลอดจนการบริการให้คำปรึกษาทางด้านเทคนิคอันเป็นจุดเด่นที่คู่แข่งบางรายไม่มี บริษัทฯ
ให้ความสำคัญในการส่งออกโลหะสังกะสีผสมที่มีมูลค่าเพิ่ม

(2) การจัดจำหน่าย

บริษัทฯ ได้เน้นความสำคัญกับตลาดภายในประเทศเป็นหลัก
เนื่องจากให้ผลตอบแทนที่ดีกว่าการส่งออก โดยกว่าร้อยละ 80
ของผลผลิตทั้งหมดเป็นการจำหน่ายภายในประเทศ

 ตลาดภายในประเทศ

ปริมาณโลหะสังกะสีที่จำหน่ายภายในประเทศกว่าร้อยละ 80 เป็นการขายตรงให้กับผู้ใช้ใน

อุตสาหกรรมต่างๆ ส่วนที่เหลือเป็นการขายผ่านตัวแทน ซึ่งได้ทำธุรกิจกับบริษัทฯ
มายาวนานตั้งแต่บริษัทฯ เริ่มเปิดดำเนินการ

ตลาดต่างประเทศ

ปริมาณโลหะสังกะสีที่ส่งออก กว่าร้อยละ 90 เป็นการจำหน่ายผ่านบริษัทตัวแทน
โดยตลาดหลักที่ส่งออกโลหะสังกะสีผสมไปจำหน่ายได้แก่ ประเทศสาธารณรัฐประชาชนจีน
และเวียดนาม ส่วนตลาดหลักของโลหะสังกะสีแท่งบริสุทธิ์ คือประเทศเวียดนาม
และประเทศในกลุ่มอาเซียน

(3) ลักษณะการใช้ผลิตภัณฑ์ของลูกค้า

ลักษณะการใช้ผลิตภัณฑ์ของลูกค้าทั้งภายในประเทศและต่างประเทศของโลหะสังกะสีแท่งบริสุทธิ์คือใช้ในอุตสาหกรรมชุบสังกะสีแผ่น
ท่อชุบทั่วไป ทองเหลือง ปลอกถ่านไฟฉาย สังกะสีออกไซค์ และอื่นๆ สำหรับโลหะสังกะสีผสมคือ
อุตสาหกรรมของใช้ในครัวเรือน เครื่องไฟฟ้า หัวซิป ของเด็กเล่น ชิ้นส่วน รถยนต์ และอื่นๆ

(4) ภาวะอุตสาหกรรมและการแข่งขัน

ปี 2546 ราคาเฉลี่ยโลหะสังกะสีในตลาดโลกแม้จะมีราคาต่ำ แต่ได้ปรับตัวสูงขึ้นจากปี 2545
โดยมีราคาเฉลี่ยทั้งปีที่ 828 เหรียญสหรัฐต่อเมตริกตัน เพิ่มขึ้น 49 เหรียญสหรัฐต่อเมตริกตัน จากปี
2545 ที่มีราคาเฉลี่ยทั้งปีที่ 779 เหรียญสหรัฐต่อเมตริกตัน
คิดเป็นราคาเฉลี่ยที่เพิ่มขึ้นประมาณร้อยละ 6.29
สาเหตุมาจากสภาพแนวโน้มเศรษฐกิจโลกที่ดีขึ้นในตลาดสำคัญๆ ที่มีผลต่อการใช้โลหะสังกะสีที่เพิ่มขึ้น
เช่น ประเทศสหรัฐอเมริกา จีน เป็นต้น ทำให้ราคา Base Metal ปรับตัวสูงขึ้นในช่วงไตรมาสที่
4 ปัจจัยเหล่านี้มีผลต่อตลาดโลหะสังกะสีทำให้ราคาโลหะสังกะสีปรับตัวเพิ่มขึ้นเป็น 1,000
เหรียญสหรัฐ ต่อเมตริกตัน เมื่อสิ้นเดือนธันวาคม 2546 คู่แข่งหลายราย
เช่นผู้ผลิตโลหะสังกะสีในประเทศออสเตรเลีย เกาหลี ญี่ปุ่น จีน
ยังคงมีการส่งออกโลหะสังกะสีมายังประเทศไทย

ปัจจัยสำคัญที่มีผลต่อการดำเนินการของบริษัทฯ (Key success factors)

เนื่องจากโลหะสังกะสีเป็นสินค้าที่มีราคาตลาดโลกเป็นตัวกำหนดต้นทุนแร่
วัตถุดิบที่ใช้ในขบวนการผลิตรวมทั้งเป็นตัวกำหนดราคาขายด้วย
ดังนั้นการที่จะประสบความสำเร็จได้จะต้องมี 2 ปัจจัยหลัก ดังนี้

1. เป็นผู้ผลิตที่มีต้นทุนการผลิตที่ต่ำเพื่อเพิ่มขีดความสามารถในการแข่งขันเมื่อเทียบกับผู้ผลิตรายอื่นๆ
ดังนั้น ต้นทุนที่สำคัญคือ ต้นทุนแร่ ต้นทุนค่าไฟฟ้าที่ใช้ในการผลิต ประสิทธิภาพในขบวนการผลิต
การมีแหล่งแร่เป็นของตนเองจะทำให้ได้เปรียบในเรื่องต้นทุนวัตถุดิบ
และการสนับสนุนจากทางราชการ เกี่ยวกับต้นทุนการดำเนินการผลิตสินค้าอุตสาหกรรมพื้นฐาน

2. มีตลาดภายในประเทศเป็นตลาดหลัก
พร้อมไปกับการเพิ่มผลิตภัณฑ์ที่เพิ่มมูลค่าเนื่องจากรายได้การขายภายในประเทศจะสูงกว่ารายได้จากการส่งออกซึ่งต้องมีค่าใช้จ่ายสูง
เช่น ค่าระวางเรือ ค่าใช้จ่ายในการส่งออก เป็นต้น
หากปริมาณความต้องการของตลาดภายในประเทศมีการขยายตัวสูงขึ้นก็จะเป็นปัจจัยช่วยให้บริษัทฯ
ประสบความสำเร็จมากขึ้นด้วย

ปัจจัยที่มีผลต่อภาวะอุตสาหกรรมโลหะสังกะสี

สภาพเศรษฐกิจโลกที่ปรับตัวดีขึ้นมีผลต่อปริมาณความต้องการโลหะสังกะสีในโลกเพิ่มขึ้นด้วย
รวมทั้งเป็นแรงผลักดันให้ราคาโลหะสังกะสีสูงขึ้นได้
อีกทั้งราคาที่ตกต่ำในช่วงที่ผ่านมาทำให้เหมืองและโรงถลุงบางแห่งต้องปิดหรือลดกำลังการผลิตลง

ปัจจัยภายนอกที่อาจจะมีผลกระทบต่ออุตสาหกรรม และธุรกิจของบริษัทฯ คือ ภาวะสงคราม
การก่อการร้าย หรือโรคระบาด SARS
สภาพเศรษฐกิจโดยรวมทั้งเศรษฐกิจโลกและเศรษฐกิจภายในประเทศ
ซึ่งจะมีผลกระทบต่อปริมาณความต้องการโลหะสังกะสี ทั้งนี้
ทั้งราคาวัตถุดิบและผลิตภัณฑ์โลหะสังกะสีขึ้นอยู่กับสภาวะความต้องการและสภาพเศรษฐกิจเป็นหลัก
กล่าวคือเมื่อความต้องการสูง

ราคาก็จะสูง และเมื่อมีปริมาณสินค้ามากเกินความต้องการราคาก็ตกต่ำ

ในช่วงที่ผ่านมามีผู้ผลิตต่างประเทศส่งผลิตภัณฑ์สังกะสีมาจำหน่ายในประเทศหลายราย เช่น

โลหะสังกะสีจากประเทศออสเตรเลีย จีน และเกาหลีใต้ อย่างไรก็ตาม บริษัทฯ
ยังสามารถแข่งขันกับคู่แข่งต่างๆ ดังกล่าวได้ เนื่องจากบริษัทฯ
สามารถผลิตสินค้าได้คุณภาพมาตรฐานและให้บริการที่ดี เช่น
การจัดส่งสินค้าที่รวดเร็วกว่าเมื่อเปรียบเทียบกับการนำเข้าสินค้าจากต่างประเทศ
และลูกค้าไม่ต้องรับภาระดอกเบี้ยจากการเก็บสต๊อกไว้ครั้งละจำนวนมากๆ
รวมถึงบริการทางด้านเทคนิคที่สามารถสร้างความพึงพอใจให้ลูกค้าได้เป็นอย่างดี

สำหรับอุตสาหกรรมที่ใช้โลหะสังกะสีเป็นวัตถุดิบชนิดหนึ่งในการผลิตมีมากมายหลายแขนง เช่น
อุตสาหกรรมท่อเหล็กชุบสังกะสี (ท่อน้ำประปา) หรือแผ่นเหล็กชุบสังกะสี (ใช้มุงหลังคา ทำรั้ว
ฯลฯ)

ซึ่งอาจจะมีสินค้าชนิดอื่นๆ ที่จะสามารถนำมาใช้ทดแทนสินค้าเหล่านั้นได้ เช่น ท่อ PVC หรือ
กระเบื้อง

มุงหลังคา ตลอดจนการนำเข้าผลิตภัณฑ์สำเร็จรูปจากจีนในราคาถูกกว่าที่ผลิตเองได้ภายในประเทศ
เช่น ผลิตภัณฑ์ทองเหลือง ถ่านไฟฉาย เป็นต้น

3.3 การจัดหาผลิตภัณฑ์

  (ก) ลักษณะการจัดให้ได้มาซึ่งผลิตภัณฑ์เพื่อจำหน่าย

การผลิต

1) การผลิตแร่สังกะสีซิลิเกตของเหมืองแม่สอด จังหวัดตาก

เหมืองแม่สอดผลิตแร่สังกะสีซิลิเกตป้อนโรงถลุงสังกะสี จังหวัดตาก เมื่อปี 2546
ผลิตแร่สังกะสีซิลิเกตได้ทั้งสิ้น 149,539 เมตริกตันแห้ง มีเนื้อโลหะเฉลี่ยร้อยละ 25.00

การผลิตแร่สังกะสีซิลิเกตของเหมืองแม่สอดจนถึงปัจจุบัน ได้ดำเนินงานมาเป็นปีที่ 20
ขณะนี้เหมืองแม่สอดมีปริมาณสำรองแร่สังกะสีซิลิเกตประมาณ 4,102,000 เมตริกตันแห้ง
มีเนื้อโลหะสังกะสีเฉลี่ยร้อยละ 12.3 โดยคาดว่าจะสามารถผลิตแร่เพื่อป้อนโรงถลุงฯ
ได้อีกไม่น้อยกว่า 10 ปี และกำลังทำการสำรวจหาแหล่งแร่เพิ่มเติมด้วย

เหมืองแม่สอดยังได้ผลิตหินปูนสำหรับอุตสาหกรรมก่อสร้างโดยเริ่มจำหน่ายเป็นผลพลอยได้ตั้งแต่เมื่อต้นปี
2540 ในปี 2546 ได้ผลิตหินปูนรวมทั้งสิ้น 127,561 ลูกบาศก์เมตร โดยมีกำลังการผลิตรวมเท่ากับ
194,000 ลูกบาศก์เมตร

2) การผลิตสังกะสีแคลไซน์ของโรงผลิตแคลไซน์ จังหวัดระยอง

โรงผลิตแคลไซน์จังหวัดระยองซึ่งเป็นโรงงานที่ทำการย่างหัวแร่สังกะสีซัลไฟด์ให้เป็นแคลไซน์
ก่อนจะส่งให้โรงถลุงสังกะสีที่จังหวัดตาก เพื่อทำการถลุงร่วมกับแร่สังกะสีซิลิเกตให้เป็นโลหะสังกะสี
บางส่วนของแคลไซน์ได้ส่งไปจำหน่ายยังโรงถลุงในต่างประเทศด้วย
ในกระบวนการย่างหัวแร่เป็นแคลไซน์นี้ จะได้กรดกำมะถันความเข้มข้นร้อยละ 98.5
เป็นผลิตภัณฑ์พลอยได้ ในปี 2546 ผลิตแคลไซน์ได้ 98,743 ตัน และกรดซัลฟูริคจำนวน 98,062
ตัน โดยใช้แร่สังกะสีซัลไฟด์ไปเป็นจำนวน 109,377 ตัน ตามที่แสดงไว้ในตารางข้างล่าง

  -------------------- ---------------- ---------------- ----------------
  ผลผลิต                2544             2545             2546

  แคลไซน์ (ตัน)          131,647          113,764          98,743

  กรดซัลฟูริก (ตัน)        131,364          116,722          98,063

  หัวแร่ซัลไฟด์ (ตัน)       146,202          132,496          109,377
  -------------------- ---------------- ---------------- ----------------

ผลการผลิตแคลไซน์ที่ลดลงในปี 2546 เป็นผลมาจากราคาของแร่ต่างประเทศที่มีราคาสูง

ทางบริษัทฯ พยายามใช้แร่จากเหมืองแม่สอดเพื่อเป็นการลดต้นทุนการผลิตของแท่งสังกะสี

3) การผลิตโลหะสังกะสีของโรงถลุงสังกะสี จังหวัดตาก

ในปี 2546 บริษัทฯ สามารถผลิตแผ่นสังกะสี ( Cathode Zinc ) รวมทั้งสิ้น 107,728
เมตริกตัน คิดเป็นร้อยละ 96.3 ของกำลังผลิตรวม 111,852 เมตริกตัน นอกจากนั้น บริษัทฯ
ยังนำเข้าโลหะสังกะสีแท่งจากต่างประเทศจำนวน 11,561 เมตริกตัน
เพื่อนำมาหลอมเป็นสินค้ามูลค่าเพิ่มคือ โลหะสังกะสีผสม (Zinc Alloys) ชนิดต่างๆ

แผ่นสังกะสีและโลหะสังกะสีแท่งนำเข้าได้ถูกนำไปหลอมเพื่อทำผลิตภัณฑ์ต่างๆ ดังนี้คือ

-   โลหะสังกะสีแท่งบริสุทธิ์ ( SHG Zinc Metal) จำนวน 69,600 เมตริกตัน คิดเป็นร้อยละ
    61.2

-   โลหะสังกะสีผสม เบอร์ 3 เบอร์ 5 และชนิด Galfan, ZA27, AZ-1 จำนวน 35,449
    เมตริกตัน คิดเป็นร้อยละ 31.2

  - โลหะสังกะสีผสมชนิด CGG จำนวน 8,637 เมตริกตัน คิดเป็นร้อยละ 7.6

รวมผลิตภัณฑ์โลหะสังกะสีทั้งสิ้น 113,686 เมตริกตัน

วัตถุดิบและผู้จำหน่ายวัตถุดิบ

ปี 2546 บริษัทฯ จัดซื้อและรับมอบวัตถุดิบแร่สังกะสีทั้งประเภททุติยภูมิ (Silicate, Oxide) และ
ปฐมภูมิ (Sulphide) จำนวนทั้งสิ้น 157,010 ตันแห้ง คิดเป็นเนื้อโลหะสังกะสีจากแร่ทุติยภูมิ
8,404 ตัน

(ร้อยละ 10.86) และจากแร่สังกะสีปฐมภูมิ 68,956 ตัน (ร้อยละ 89.14)
แร่ดังกล่าวสามารถจำแนกตามแหล่งที่มาได้ดังนี้

1.  แหล่งวัตถุดิบแร่ภายในประเทศและประเทศเพื่อนบ้าน เช่น ลาว พม่า และเวียดนาม
    แร่ดังกล่าวส่วนใหญ่เป็นแร่สังกะสีทุติยภูมิ เพื่อป้อนให้แก่โรงถลุงโลหะสังกะสี จ. ตากโดยตรง
    คิดเป็นเนื้อโลหะสังกะสี 8,866 ตัน หรือร้อยละ 11.46

2.  แหล่งวัตถุดิบแร่จากต่างประเทศ ส่วนใหญ่เป็นแร่สังกะสีปฐมภูมิเพื่อป้อนให้แก่โรงย่างแร่ จ.
    ระยอง คิดเป็นเนื้อโลหะสังกะสีจำนวน 68,494 ตัน จากแหล่งต่างๆ คือ อเมริกาใต้
    ออสเตรเลีย และสหรัฐอเมริกา หรือร้อยละ 88.54

วัตถุดิบแร่สังกะสีในตลาดโลกมีปริมาณน้อยลงในปีที่ผ่านมา
เนื่องจากเหมืองแร่หลายแห่งปิดดำเนินการทำให้แร่สังกะสีมีราคาแพงขึ้นรวมทั้งค่าขนส่งทางเรือโดยเฉพาะจากต่างประเทศสูงขึ้นมาก
บริษัทฯ
จึงวางแผนที่จะจัดหาแร่จากแหล่งแร่แม่สอดและบริเวณใกล้เคียงซึ่งส่วนใหญ่เป็นแร่สังกะสีทุติยภูมิให้มากขึ้นในระยะต่อไป

นอกจากวัตถุดิบที่บริษัทฯ จัดหามาข้างต้น โรงถลุงโลหะสังกะสี จังหวัดตาก
ยังได้รับแร่สังกะสีซิลิเกตจากเหมืองแม่สอดอีกจำนวน 149,539 ตันแห้ง
คิดเป็นเนื้อโลหะสังกะสีทั้งสิ้น 37,403 ตัน

(ข) ผลกระทบต่อสิ่งแวดล้อม

ในปี 2546 บริษัทฯ ได้ดำเนินการต่างๆ เพิ่มเติมดังนี้

1) สำนักงานเหมืองแม่สอด จังหวัดตาก

บริษัทฯ ได้ปฏิบัติตามมาตรการป้องกัน แก้ไข/ลดผลกระทบและติดตามตรวจสอบสิ่งแวดล้อม
ตามการศึกษาผลกระทบสิ่งแวดล้อม โครงการเหมืองแร่สังกะสี ตามประทานบัตรเลขที่
20781/13285, 20780/13286, 20782/13287, 25697/14388 และ 30769/15525
สามารถสรุปได้ดังนี้

1. คุณภาพอากาศ มีการซ่อมบำรุงแหล่งกำเนิดมลพิษทางอากาศทั้งหมดให้อยู่ในสภาพที่ดีเสมอ อาทิ
เครื่องจักร เครื่องยนต์ที่ใช้น้ำมันเชื้อเพลิง เพื่อให้สามารถดำเนินการผลิตโดยไม่ก่อปัญหามลพิษ
การฉีดพรมน้ำถนน การกำหนดความเร็วของรถบรรทุกไม่ให้เกิน 30 กม./ชม.
ปิดคลุมส่วนกระบะบรรทุกด้วยผ้าใบให้มิดชิดก่อนการขนส่งแร่

2. อุทกวิทยาน้ำผิวดิน
จัดระบบระบายน้ำโดยการปรับทิศทางน้ำให้น้ำที่ชะล้างไหลลงสู่บ่อกักเก็บตะกอนทั้ง 5 บ่อ
และน้ำจากกระบวนการลอยแร่ จะไหลไปลงสู่บ่อกักเก็บหางแร่
และนำกลับมาใช้ใหม่ในกระบวนการลอยแร่ (ระบบปิด),
ก่อสร้างระบบกรองตะกอนเพื่อกรองตะกอนก่อนนำน้ำลงสู่บ่อกักเก็บตะกอนที่ 1

3. คุณภาพน้ำผิวดินและน้ำใต้ดิน ทำคันดินล้อมรอบพื้นให้ครอบคลุมพื้นที่ที่เปิดหน้าเหมือง
และดูแลรักษาบ่อเกรอะและบ่อซึมให้สามารถทำงานได้อย่างมีประสิทธิภาพ

4. เสียง/ความสั่นสะเทือน/หินปลิว
ควบคุมการใช้ปริมาณวัตถุระเบิดและอัตราส่วนผสมให้เป็นไปตามกำหนด, ทำการระเบิดวันละ 1
ครั้ง ในเวลา 16.45 น. และมีการเขียนป้ายบอกและปักธงสีแดง
เพื่อแสดงวันและเวลาที่มีการระเบิด

  5. ภูมิประเทศ/ธรณีวิทยา ศึกษาสัดส่วนระหว่างการเปิดหน้าดินทิ้งต่อแร่ที่ผลิต คือ 1:8

เปิดหน้าเหมืองแบบขั้นบันได และรักษาความชันหน้าเหมืองรวม 35 องศา

6. ทรัพยากรดินและกษัยการของดิน ไม่ใช้วัสดุปรับปรุงดินที่มีฤทธิ์ตกค้างทำให้ดินมีความ

เป็นกรด

7. นิเวศวิทยาทางน้ำ มีมาตรการติดตามตรวจสอบคุณภาพน้ำตามความถี่ที่กำหนด

  8. นิเวศวิทยาทางบก ทรัพยากรป่าไม้ ได้รับความร่วมมือจากองค์การอุตสาหกรรมป่าไม้

(ออป.) ในการเข้าสำรวจพื้นที่ป่าและทำการลากไม้มีค่าออกจากพื้นที่ทำเหมือง และบริษัทฯ
ยังได้ดำเนินการควบคุมการตัดต้นไม้โดยควบคุมไม่ให้มีการตัดนอกเหนือจากพื้นที่กำหนดโดยเด็ดขาด
และทำการฟื้นฟูสภาพแวดล้อมในพื้นที่ ที่สิ้นสุดการทำเหมืองแล้ว โดยการนำหญ้าแฝกมาเป็นพืชเบิกนำ
และปลูกพืชคลุมดินและไม้ยืนต้น

9. การคมนาคม ควบคุมความเร็วของรถบรรทุก เมื่อวิ่งภายในโครงการไม่เกิน 30 กม./ชม.
พร้อมปิดคลุมรถบรรทุกด้วยผ้าใบที่มิดชิด และดำเนินการขนส่งแร่ในเฉพาะเวลากลางวันเท่านั้น

10. สาธารณูปโภค การใช้น้ำลำห้วยแม่ตาว บริษัทฯ ใช้น้ำเฉพาะน้ำใช้ในบ้านพักพนักงานเท่านั้น
ไม่ใช้ในกระบวนการผลิต และได้สนับสนุนประชาชนในด้านการช่วยพัฒนาแหล่งน้ำ
โดยเฉพาะชุมชนที่อาศัยอยู่ท้ายน้ำที่ร้องขอมายังบริษัทฯ

11. การใช้ที่ดิน บริษัทฯ
ได้มีมาตรการในการควบคุมมิให้บุคคลภายนอกบุกรุกเข้าไปในพื้นที่หรือหาผลประโยชน์จากพื้นที่ภายในประทานบัตรโดยการจัดยามไว้
3 จุด
รอบพื้นที่ทั้งในช่วงกลางวันและกลางคืนมีการวางแผนการใช้พื้นที่ทำเหมืองก่อนการเปิดหน้าเหมือง

12. การจัดการกากของเสีย บริษัทฯ ได้ว่าจ้างองค์การบริหารส่วนตำบลพระธาตุผาแดง
ดำเนินการเก็บขยะภายในพื้นที่โครงการทั้งหมดรวม 48 จุด

13. เศรษฐกิจและสังคม
จัดให้มีช่องทางรับฟังความคิดเห็นและข้อร้องเรียนจากราษฎรโดยดำเนินโครงการเปิดบ้านสานสัมพันธ์
(Open House) นำชาวบ้านหมู่บ้านพะเด๊ะมาชมกระบวนการทำเหมือง และตอบข้อซักถาม
การรับคนเข้าทำงานจะพิจารณาคนในท้องถิ่นก่อน
ยืนยันได้จากจำนวนพนักงานที่มีภูมิลำเนาอยู่ในอำเภอแม่สอด มากกว่าครึ่งของพนักงานทั้งหมด

14. โบราณคดีและสุนทรียภาพ ดำเนินการฟื้นฟูสภาพแวดล้อม กองเปลือกดิน ที่ทิ้งมูลดินทราย
โดยการปลูกพืชคลุมดิน ไม้ยืนต้นโตเร็ว เพื่อปกคลุมรอยเว้าแหว่งที่เกิดจากการทำเหมือง

15. สาธารณสุข อาชีวอนามัยและความปลอดภัย ควบคุมการแพร่กระจายของฝุ่นละออง
จัดทำป้ายสัญญาณเตือนอย่างน้อย 15 นาทีและประกาศทางเครื่องขยายเสียง มีสัญญาณอย่างน้อย 15
นาทีก่อนการระเบิด ในการทำเหมืองมีเจ้าหน้าที่ความปลอดภัยในการทำงาน ปฏิบัติงานเต็มเวลา
ตามประกาศกระทรวงมหาดไทย
จัดเรือนพยาบาลเพื่อรองรับเหตุฉุกเฉินและการตรวจสุขภาพประจำปี 2546
เพื่อเฝ้าระวังปัญหาสุขภาพของพนักงาน จัดอุปกรณ์คุ้มครองความปลอดภัยส่วนบุคคล
การรายงานอุบัติเหตุและการอบรมด้านความปลอดภัยในการทำงาน

ประกาศกรมทรัพยากรธรณี เรื่องการประกอบกิจการโรงโม่หิน ณ วันที่ 11 มิถุนายน 2539 ได้แก่

1. การป้องกันผลกระทบต่อคุณภาพอากาศ เช่น การคลุมผ้าใบและจำกัดความเร็วรถขนแร่ ขนหิน
การฉีดพรมน้ำตามเส้นทาง ระบบสเปรย์น้ำโรงโม่ เป็นต้น

2. การป้องกันผลกระทบต่อคุณภาพน้ำ เช่น มีบ่อดักตะกอนและทางระบายน้ำ
เก็บตัวอย่างน้ำเพื่อทำการวิเคราะห์เปรียบเทียบกับมาตรฐาน เป็นต้น

3. การป้องกันผลกระทบด้านเสียง และความสั่นสะเทือน เช่น การบำรุงรักษาเครื่องมือ
เครื่องจักรให้มีสภาพดี กำหนดเวลาและวางแผนการระเบิด เป็นต้น

4. การป้องกันผลกระทบด้านทัศนียภาพ เช่น ขยายขอบเขตการทำเหมืองเท่าที่จำเป็น
ปลูกต้นไม้เพื่อฟื้นฟูสภาพหลังจากการใช้พื้นที่ทำเหมืองเสร็จสิ้นแล้ว เป็นต้น

นอกจากนี้บริษัทฯ ได้ดำเนินการตามมาตรการติดตามคุณภาพสิ่งแวดล้อม
ตลอดระยะเวลาที่กำหนดในรายงานผลกระทบสิ่งแวดล้อม ได้แก่ คุณภาพน้ำผิวดินและน้ำใต้ดิน
คุณภาพอากาศ นิเวศวิทยาทางน้ำ เศรษฐกิจและสังคม เป็นต้น

สรุปค่าใช้จ่ายในด้านสิ่งแวดล้อมของเหมืองแม่สอด ปี 2544-2546

  ---------------------------------------------------- ------------------
  หมวดค่าใช้จ่าย                                          จำนวนเงิน (บาท)

  ปี 2544                                               

  การติดตามตรวจสอบคุณภาพสิ่งแวดล้อม                         3,940.00

  ฟื้นฟูสภาพแวดล้อมเหมืองผาแดง                              12,338.00

  ค่าจ้างเครื่องจักร/อุปกรณ์ด้านความปลอดภัยและสิ่งแวดล้อม          46,471.00

  การรายงานสิ่งแวดล้อมให้กับหน่วยราชการ                      38,045.00

  การก่อสร้างระบบบำบัดอากาศที่ห้องปฏิบัติการเคมี                 741,200.00

  รวมทั้งสิ้น                                              841,994.00

  ปี 2545                                               

  การติดตามตรวจสอบคุณภาพสิ่งแวดล้อม                         449,245.00

  ฟื้นฟูสภาพแวดล้อมเหมืองผาแดง                              835.00

  ค่าจ้างเครื่องจักร/อุปกรณ์ด้านความปลอดภัยและสิ่งแวดล้อม          47,705.76

  การรายงานสิ่งแวดล้อมให้กับหน่วยราชการ                      21,451.92

  กิจกรรมส่งเสริมความปลอดภัยและสิ่งแวดล้อม (5ส)               3,965.41

  รวมทั้งสิ้น                                              523,203.09

  ปี 2546                                               

  การติดตามตรวจสอบคุณภาพสิ่งแวดล้อม                         571,284.47

  ฟื้นฟูสภาพแวดล้อมเหมืองผาแดง                              584,677.87

  ค่าจ้างเครื่องจักร/อุปกรณ์ด้านความปลอดภัยและสิ่งแวดล้อม          3,002.50

  การจัดการขยะมูลฝอย                                     55,000.00

  ทัศนศึกษาดูงานด้านสิ่งแวดล้อม                               25,118.60

  รวมทั้งสิ้น                                              1,239,083.44
  ---------------------------------------------------- ------------------

2) โรงผลิตแคลไซน์ จังหวัดระยอง

การรักษาสิ่งแวดล้อม และการอนุรักษ์พลังงานของโรงผลิตแคลไซน์ จังหวัดระยอง มีดังนี้

1.  โรงผลิตแคลไซน์ได้รับการรับรองระบบการจัดการอาชีวอนามัยและความปลอดภัยทั้งของ มอก.
    และ ของ OHSAS 18001 โดย บริษัท BVQI เมื่อวันที่ 12 ธันวาคม 2546
    ในพื้นที่การผลิตแคลไซน์ และการผลิตกรดซัลฟูริก
    หลังจากที่ได้รับการสนับสนุนจากกระทรวงอุตสาหกรรมในการจัดหาที่ปรึกษาโครงการจากบริษัทปิโตรเคมีแห่งชาติ
    รวมเวลาในการโครงการประมาณ 11 เดือน

2. การที่มีการติดตั้ง Inverter บริเวณปั๊มน้ำทะเลทำให้สามารถประหยัดพลังงานไฟฟ้าเป็นจำนวน
13% เมื่อเทียบกับการใช้พลังงานไฟฟ้า ณ บริเวณเดียวกันในปี 2545

3.
ในการเฝ้าระวังและดูแลค่าพลังและพลังงานไฟฟ้าที่นำเข้าจากการไฟฟ้าส่วนภูมิภาคโดยตั้งเป้าไว้ที่
700 kW และ 15,000 kWh/เดือน ทำให้โรงผลิตแคลไซน์สามารถประหยัดเงินค่าไฟฟ้าลงได้

4. เนื่องจากการรณณรงค์ในเรื่องความปลอดภัยอย่างต่อเนื่องทุกปี ทำให้โรงแคลไซน์สามารถพิชิต
1,250,000 ชั่วโมงการทำงานโดยปราศจากอุบัติเหตุถึงขั้นหยุดงานเป็นเวลา 5 ปีติดต่อกัน

เป้าหมายใหม่ในเรื่องความปลอดภัยได้ถูกตั้งไว้ที่ 1,500,000 ชั่วโมง

5. สำหรับเรื่องผงแคลไซน์และผงของแร่ บริษัทฯ ได้มีการควบคุมดูแลการขนส่งให้มีผงแร่
ร่วงหล่นลงมาบนถนนให้น้อยลง ตลอดจนควบคุมดูแลการเก็บผงแคลไซน์ และแร่ต่าง ๆ
ซึ่งนอกจากเป็น

การประหยัดวัตถุดิบแล้วยังเป็นการรักษาสิ่งแวด
ล้อมไม่ให้ปนเปื้อนและลดต้นทุนการบำบัดน้ำปนเปื้อนโลหะหนักในบ่อน้ำฝนด้วย

3) โรงถลุงสังกะสี จังหวัดตาก

ในปี 2546 ได้มีการปรับปรุงเพื่อลดผลกระทบสิ่งแวดล้อม ดังนี้

1. น้ำเสีย (Wastewater) บริษัทฯ ได้ดำเนินการดึงสังกะสีกลับก่อนบำบัดด้วยวิธีการทางเคมี
และทำการกรองแยกตะกอนออกไปบำบัดร่วมกับกากแร่ เพื่อความคงตัวต่อสภาวะแวดล้อม
ส่วนน้ำที่ผ่านการบำบัดแล้ว (Treated Water) มีคุณลักษณะตามที่กระทรวงอุตสาหกรรมกำหนด
สามารถที่จะนำกลับไปใช้ในกระบวนการผลิตได้เป็นส่วนใหญ่
เหลือปริมาณเพียงเล็กน้อยที่นำไปใช้รดน้ำสนามหญ้าและต้นไม้ภายในโรงงานและบ้านพักพนักงาน

ในปี 2546 ได้ทำการปรับปรุงระบบบำบัดน้ำเสียร่วมกับโครงการแยกตะกอนตะกั่ว-เงิน (Lead-
Silver Recovery and Wastewater Treatment) ซึ่งขณะนี้กำลังดำเนินการอยู่อย่างต่อเนื่อง
โครงการนี้ใช้งบประมาณ 18 ล้านบาท

2. กากแร่ (Residue) กากแร่ที่เกิดขึ้นหลังจากการสกัดแร่สังกะสีออกแล้ว
จะนำไปบำบัดและหลังบำบัดนี้จะนำไปฝังกลบในบ่อที่ปูด้วยวัสดุกันซึม

3. มลพิษทางอากาศ อากาศเสียจากกระบวนการผลิต แบ่งออกเป็น 3 ชนิด ดังนี้

3.1 อากาศเสียจากบ่อหลอมกำมะถัน
ได้ดำเนินการบำบัดกลิ่นและไอระเหยจากการหลอมกำมะถันโดยวิธีการดูดไปบำบัดด้วยน้ำผสม NaOH
(Wet Scrubber) เพื่อดูดซับไอเสียและกลิ่น

3.2. ก๊าซซัลเฟอร์ไดออกไซด์ (SO₂) การบำบัดก๊าซใช้ระบบฟอกอากาศ (Wet Scrubber)
โดยใช้ NaOH ในการดูดจับ SO₂ ซึ่งมีประสิทธิภาพดีกว่าการใช้น้ำปูนขาว (Lime Milk)
และยังสามารถนำสารละลาย NaSO₄
ที่เกิดขึ้นในกระบวนการนี้ไปใช้ในกระบวนการผลิตที่โรงสกัดแร่
จะทำให้ประหยัดค่าใช้จ่ายในการซื้อปูนขาวลง

3.3 ฝุ่นละออง ซึ่งส่วนใหญ่มาจากกระบวนการหลอมสังกะสีและการหลอมตะกั่ว Anodes
จะมีระบบปิดและดักด้วย Bag Filter ทุกแหล่งกำเนิด

ในปี 2546 ได้ติดตั้ง Bag Filter สำหรับเตาหลอมสังกะสีใหม่ (800 kW)
ซึ่งดำเนินการก่อสร้างเสร็จแล้ว ใช้งบประมาณ 3 ล้านบาท

ได้มีการติดตามตรวจสอบคุณภาพสิ่งแวดล้อมตามมาตรการที่กำหนดไว้ในรายงานวิเคราะห์ผลกระทบสิ่งแวดล้อม
ซึ่งผลการวิเคราะห์คุณภาพสิ่งแวดล้อม ทั้งคุณภาพน้ำในแม่น้ำปิง น้ำใต้ดิน อากาศที่ปล่อยออก
และอากาศบริเวณสถานที่ทำงานและรอบ ๆ โรงงาน ไม่พบค่าที่เกินมาตรฐาน โดยกระทรวง
อุตสาหกรรมและกระทรวงมหาดไทย